Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 1999/311/ΕΚ της 29ης Απριλίου 1999 σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III) (2000-2006)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. ΙΣΤΟΡΙΚΟ

Η απόφαση του Συμβουλίου της 29.4.1999 σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III) (2000-2006) καθορίζει στο άρθρο 2 αυτής τις επιλέξιμες χώρες.

Το άρθρο αυτό προβλέπει ότι το "TEMPUS III αφορά τις μη συνδεδεμένες χώρες της κεντρικής και ανατολικής Ευρώπης που είναι επιλέξιμες για οικονομική βοήθεια βάσει του καν. (ΕΟΚ) αριθ. 3906/89 (πρόγραμμα Phare).....".

Το άρθρο συμπληρώθηκε με μια υποσημείωση η οποία διευκρινίζει ότι, μεταξύ των μη συνδεδεμένων χωρών της κεντρικής και ανατολικής Ευρώπης, τα κράτη που συμμετείχαν "σήμερα" ήσαν "η Αλβανία, η Βοσνία-Ερζεγοβίνη και η πρώην Γιουγκοσλαβική Δημοκρατία της Μακεδονίας".

Οι αποφάσεις σχετικά με το TEMPUS είχαν σχεδιασθεί ως εύκαμπτα νομοθετικά πλαίσια ικανά να προσαρμόζονται στις πολιτικές εξελίξεις των δικαιούχων περιφερειών. Η διατύπωση αυτού του άρθρου δεν είχε σκοπό να καταστήσει την απόφαση πιο περιοριστική από τις προηγούμενες. Η πρώτη πρόθεση αυτής της υποσημείωσης ήταν πράγματι να διευκρινίσει στον ενδιαφερόμενο τη γεωγραφική εμβέλεια του προγράμματος κατά τη συγκεκριμένη στιγμή της έγκρισής του.

Επομένως, φαίνεται σήμερα ότι η νομική ερμηνεία αυτής της υποσημείωσης δεν επιτρέπει τη γεωγραφική επέκταση του προγράμματος στις μη συνδεδεμένες χώρες της κεντρικής και ανατολικής Ευρώπης εκτός από εκείνες που αναφέρονται ονομαστικά.

II. ΣΤΟΧΟΣ ΤΗΣ ΠΡΟΤΑΣΗΣ ΑΠΟΦΑΣΗΣ ΤΟΥ ΣΥΜΒΟΥΛΙΟΥ

Καθόσον το Συμβούλιο Υπουργών "Γενικές Υποθέσεις" ζήτησε να ανοιχθεί το πρόγραμμα TEMPUS στην Κροατία, αρμόζει να προταθεί στο Συμβούλιο τροποποίηση της απόφασης για την έγκριση του TEMPUS III, με σκοπό την κατάργηση της υποσημείωσης του άρθρου 2.

III. ΠΕΡΙΓΡΑΦΗ ΤΟΥ ΠΡΟΓΡΑΜΜΑΤΟΣ

Ο στόχος του προγράμματος TEMPUS είναι η αναδιάρθρωση της πανεπιστημιακής εκπαίδευσης με την υποστήριξη πρωτοβουλιών σχετικά με τα θεμελιώδη προβλήματα μεταρρύθμισης, όπως η ανάπτυξη προγραμμάτων μαθημάτων, η οργάνωση της κινητικότητας του προσωπικού (ιδιαίτερα των περιόδων ανακύκλωσης και συνεχούς κατάρτισης) και των σπουδαστών, καθώς και η αγορά του ουσιώδους εξοπλισμού για την εκπαίδευση και την επικοινωνία.

Αυτές οι δράσεις υλοποιούνται μέσω των Κοινών Ευρωπαϊκών Σχεδίων, κύριο μέσο διαπανεπιστημιακής συνεργασίας χρησιμοποιούμενο στο πλαίσιο του TEMPUS. Ένα Κοινό Ευρωπαϊκό Σχέδιο απαιτεί τη συμμετοχή τουλάχιστον ενός πανεπιστημίου μιας δικαιούχου χώρας και τη συμμετοχή οργανώσεων εταίρων που εδρεύουν σε δύο τουλάχιστον κράτη μέλη της Ευρωπαϊκής Κοινότητας (από τις οποίες η μία πρέπει οπωσδήποτε να είναι πανεπιστήμιο).

Παράλληλα με τα Κοινά Ευρωπαϊκά Σχέδια χορηγούνται υποτροφίες κινητικότητας σε εκπαιδευτικούς, υπεύθυνους κατάρτισης ή διοικητικό προσωπικό των ιδρυμάτων ανώτατης εκπαίδευσης, σε ανώτερους υπαλλήλους υπουργείων και σε στελέχη διαχείρισης εκπαιδευτικών συστημάτων. Αυτές οι επισκέψεις πρέπει να συμβάλλουν στην ανάπτυξη της ανώτατης εκπαίδευσης στις χώρες εταίρους και, ειδικότερα, του συμμετέχοντος εκπαιδευτικού ιδρύματος αυτής της χώρας.

Αφετέρου, υποτροφίες χορηγούνται για έναν ορισμένο αριθμό συμπληρωματικών δραστηριοτήτων στο πρόγραμμα TEMPUS στο σύνολό του. Αυτές οι δραστηριότητες προορίζονται να υποστηρίξουν το σφαιρικό στόχο του προγράμματος -τη συμβολή στην ανάπτυξη και στην αναδιάρθρωση των συστημάτων ανώτατης εκπαίδευσης στις χώρες εταίρους- ενισχύοντας τις ικανότητες στρατηγικού σχεδιασμού και θεσμικής ανάπτυξης των ιδρυμάτων ανώτατης εκπαίδευσης, υποστηρίζοντας τη διάδοση των αποτελεσμάτων του TEMPUS και προωθώντας την εκπόνηση μιας εθνικής στρατηγικής στις χώρες εταίρους για την ανάπτυξη μιας ειδικής πτυχής της ανώτατης εκπαίδευσης.

Ο ορισμός των τομέων προτεραιότητας που υποστηρίζονται από το πρόγραμμα TEMPUS είναι το αποτέλεσμα μιας ετήσιας διαβούλευσης μεταξύ της Ευρωπαϊκής Επιτροπής και των αρμόδιων αρχών κάθε χώρας εταίρου. Οι προτεραιότητες πρέπει να εντάσσονται στις πολιτικές οικονομικής και δημοκρατικής μεταρρύθμισης σ' αυτά τα κράτη και να σέβονται τις προτεραιότητες των προγραμμάτων βοήθειας που το υποστηρίζουν (Phare και Tacis). Εξάλλου, η Ευρωπαϊκή Επιτροπή μεριμνά για τη συμπληρωματικότητα των δράσεων που διεξάγονται στα πλαίσια του TEMPUS με τις άλλες δραστηριότητες που αναπτύσσονται στο γενικό πλαίσιο αυτών των προγραμμάτων.

2000/0074 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την τροποποίηση της απόφασης 1999/311/ΕΚ της 29ης Απριλίου 1999 σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III) (2000-2006)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [1],

[1] ΕΕ C ....

τη γνώμη του Ευρωπαϊκού Κοινοβουλίου [2],

[2] ΕΕ C ...

τη γνώμη της Οικονομικής και Κοινωνικής Επιτροπής [3],

[3] ΕΕ C ...

τη γνώμη της Επιτροπής Περιφερειών [4],

[4] ΕΕ C ...

Εκτιμώντας τα εξής:

(1) Με την απόφαση 1999/311/ΕΚ της 29.4.1999, το Συμβούλιο ενέκρινε την τρίτη φάση του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III)(2000-2006).

(2) Το πρόγραμμα αυτό απευθύνεται στις μη συνδεδεμένες χώρες της κεντρικής και της ανατολικής Ευρώπης που είναι επιλέξιμες για οικονομική βοήθεια βάσει του καν. ΕΟΚ αριθ. 3906/89 (πρόγραμμα Phare) ή του προγράμματος που πρόκειται να το αντικαταστήσει, καθώς και στα νέα ανεξάρτητα κράτη της πρώην Σοβιετικής Ένωσης και τη Μογγολία που αναφέρονται στον καν. (ΕΚ/Ευρατόμ) αριθ. 99/2000 του Συμβουλίου της 29.12.1999 σχετικά με την παροχή βοήθειας στα κράτη εταίρους της ανατολικής Ευρώπης και της κεντρικής Ασίας [5] (το οποίο αντικαθιστά το παλαιό πρόγραμμα Tacis).

[5] ΕΕ L 12 της 18.1.2000, σ.1.

(3) Η υποσημείωση που εισάγεται στο άρθρο 2 αυτής διευκρινίζει ότι το πρόγραμμα απευθύνεται "σήμερα" στην Αλβανία, τη Βοσνία-Ερζεγοβίνη και την πρώην Γιουγκοσλαβική Δημοκρατία της Μακεδονίας.

(4) Είναι σκόπιμο να μπορεί να επεκταθεί στο μέλλον το πρόγραμμα TEMPUS III σε άλλες χώρες της περιοχής και συγκεκριμένα στην Κροατία.

ΑΠΟΦΑΣΙΖΕΙ:

Άρθρο μόνο

Η απόφαση 1999/311/ΕΚ τροποποιείται ως εξής :

Η πρώτη παράγραφος του άρθρου 2 "επιλέξιμες χώρες" αντικαθίσταται από το ακόλουθο κείμενο :

Το "TEMPUS III αφορά τις μη συνδεδεμένες χώρες της κεντρικής και ανατολικής Ευρώπης που είναι επιλέξιμες για οικονομική βοήθεια βάσει του καν. (ΕΟΚ) αριθ. 3906/89 (πρόγραμμα PHARE) ή του προγράμματος που πρόκειται να το αντικαταστήσει, καθώς και στα νέα ανεξάρτητα κράτη της πρώην Σοβιετικής Ένωσης και τη Μογγολία που αναφέρονται στον καν. (ΕΚ/Ευρατόμ) αριθ. 99/2000 (το οποίο αντικαθιστά το παλαιό πρόγραμμα Tacis). Οι χώρες αυτές θα καλούνται στο εξής "επιλέξιμες χώρες"".

Έγινε στις Βρυξέλλες, στις

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση τροποποίησης της απόφασης 1999/311/ΕΚ της 29ης Απριλίου 1999 σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III) (2000 - 2006) για την κατάργηση της υποσημείωσης που αναφέρεται στο άρθρο 2 "επιλέξιμες χώρες".

2. ΣΧΕΤΙΚΑ ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

Τα σχετικά κονδύλια του προϋπολογισμού είναι:

α) όσον αφορά τις μη συνδεδεμένες χώρες της κεντρικής και ανατολικής Ευρώπης: το άρθρο B7- 54 "Συνεργασία με τις χώρες των Βαλκανίων".

β) όσον αφορά τα νέα ανεξάρτητα κράτη και τη Μογγολία: το άρθρο B7- 52 "Συνεργασία με τα νέα ανεξάρτητα κράτη και τη Μογγολία"

3. ΝΟΜΙΚΗ ΒΑΣΗ ΤΟΥ ΠΡΟΓΡΑΜΜΑΤΟΣ TEMPUS

A. Άρθρο 308 της συνθήκης

- Κανονισμός του Συμβουλίου (ΕΟΚ) 3906/89 της 18ης Δεκεμβρίου 1989 σχετικά με την οικονομική ενίσχυση υπέρ της Δημοκρατίας της Ουγγαρίας και της Λαϊκής Δημοκρατίας της Πολωνίας.

- Κανονισμός του Συμβουλίου (ΕΟΚ) 2698/90 της 17ης Σεπτεμβρίου 1990 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης σε άλλες χώρες της κεντρικής και της ανατολικής Ευρώπης (Βουλγαρία, Λαϊκή Δημοκρατία της Γερμανίας, Ρουμανία, Τσεχοσλοβακία, Γιουγκοσλαβία).

- Κανονισμός του Συμβουλίου (ΕΟΚ) 3800/91 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης σε άλλες χώρες της κεντρικής και της ανατολικής Ευρώπης (Αλβανία, Εσθονία, Λετονία, Λιθουανία).

- Κανονισμός του Συμβουλίου (ΕΟΚ) 2334/92 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης στη Σλοβενία.

- Κανονισμός του Συμβουλίου (ΕΟΚ) 1764/93 που τροποποιεί τον κανονισμό (ΕΟΚ) 3906/89 με σκοπό την οικονομική ενίσχυση ορισμένων χωρών της κεντρικής και της ανατολικής Ευρώπης (Δημοκρατία της Σλοβακίας και της Τσεχίας).

- Κανονισμός του Συμβουλίου (ΕΟΚ) 1366/95 της 12ης Ιουνίου 1995 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης στην Κροατία.

- Κανονισμός του Συμβουλίου (ΕΟΚ) 463/96 της 11ης Μαρτίου 1996 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης στην Πρώην Γιουγκοσλαβική Δημοκρατία της Μακεδονίας.

- Κανονισμός του Συμβουλίου (ΕΟΚ) 753/96 της 22ας Απριλίου 1996 που τροποποιεί τον κανονισμό (ΕΟΚ) 3906/89 με σκοπό την επέκταση της οικονομικής ενίσχυσης στη Βοσνία-Ερζεγοβίνη.

- Κανονισμός του Συμβουλίου (ΕΟΚ, Ευρατόμ) 2053/93 του Συμβουλίου της 19ης Ιουλίου 1993 σχετικά με χορήγηση τεχνικής συνδρομής στα ανεξάρτητα κράτη της πρώην Σοβιετικής Ένωσης και τη Μογγολία για την προσπάθεια εξυγίανσης και ανάκαμψης των οικονομιών τους.

- Κανονισμός του Συμβουλίου (ΕΚ, Ευρατόμ) 1279/96 της 25ης Ιουνίου 1996 σχετικά με τη χορήγηση συνδρομής στα νέα ανεξάρτητα κράτη και στη Μογγολία με σκοπό την εξυγίανση και την ανάκαμψη των οικονομιών τους.

- Κανονισμός του Συμβουλίου (ΕΚ, Ευρατόμ) αριθ. 99/2000 της 29 Δεκεμβρίου 1999, για τη χορήγηση συνδρομής στα κράτη εταίρους της κεντρικής και ανατολικής Ευρώπης και της κεντρικής Ασίας.

- Απόφαση του Συμβουλίου της 7ης Μαΐου 1990 (90/233/ΕΟΚ) για τη θέσπιση διευρωπαϊκού προγράμματος κινητικότητας για την ανώτατη εκπαίδευση (TEMPUS)

- Απόφαση τη Συμβουλίου της 28ης Απριλίου 1992 (92/240/ΕΟΚ) που τροποποιεί την απόφαση της 7ης Μαΐου 1990.

- Απόφαση του Συμβουλίου της 29ης Απριλίου 1993 (93/246/ΕΟΚ) για την έγκριση της δεύτερης φάσης του διευρωπαϊκού προγράμματος συνεργασίας στον τομέα της τριτοβάθμιας εκπαίδευσης (TEMPUS II) (1994-1998).

- Απόφαση του Συμβουλίου της 21ης Νοεμβρίου 1996 (96/663/ΕΚ) που τροποποιεί την απόφαση 93/246/ΕΟΚ του Συμβουλίου της 29.04.1993 για την έγκριση της δεύτερης φάσης του διευρωπαϊκού προγράμματος συνεργασίας στον τομέα της τριτοβάθμιας εκπαίδευσης (TEMPUS II) (1994-1998) με σκοπό την παράταση της διάρκειας κατά δύο έτη (1998-2000).

- Απόφαση του Συμβουλίου της 29ης Απριλίου 1999 (1999/311/ΕΚ) σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (TEMPUS III) (2000 - 2006).

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1. Γενικοί στόχοι της ενέργειας

Οι στόχοι του TEMPUS III είναι η προώθηση, στο πλαίσιο των γενικών προσανατολισμών και στόχων των προγραμμάτων Phare και Tacis για την οικονομική και κοινωνική μεταρρύθμιση, της ανάπτυξης των συστημάτων τριτοβάθμιας εκπαίδευσης στις μη συνδεδεμένες χώρες της κεντρικής και ανατολικής Ευρώπης και στα νέα ανεξάρτητα κράτη και στη Μογγολία με όσο το δυνατόν σταθερότερη συνεργασία με εταίρους από όλα τα κράτη μέλη της Ευρωπαϊκής Κοινότητας. Στις ενέργειες αυτές μπορούν να λάβουν μέρος, όπως και τα κράτη της ομάδας των 24, η Μάλτα και η Κύπρος, οι συνδεδεμένες χώρες της κεντρικής και ανατολικής Ευρώπης [6]. Πιο συγκεκριμένα, ο στόχος του TEMPUS III είναι να υποστηρίξει τα συστήματα τριτοβάθμιας εκπαίδευσης των χωρών εταίρων για να εξετάσουν:

[6] Αυτά τα κράτη μπορούν να λάβουν μέρος στο πρόγραμμα βάσει ίδιας οικονομικής εισφοράς.

α) τα ζητήματα που αφορούν την ανάπτυξη και τον αναμόρφωση των εκπαιδευτικών προγραμμάτων στους τομείς προτεραιότητας.

β) τη μεταρρύθμιση των δομών και ιδρυμάτων τριτοβάθμιας εκπαίδευσης καθώς και τη διαχείρισή τους.

γ) την ανάπτυξη της επιμόρφωσης για την απόκτηση επαγγελματικής ειδικότητας με σκοπό να καλυφθούν οι ελλείψεις όσον αφορά τα προσόντα σε ανώτερο επίπεδο, προσαρμοσμένα στην περίοδο οικονομικής μεταρρύθμισης, ιδίως με τη βελτίωση και την αύξηση των σχέσεων με τη βιομηχανία.

Η Επιτροπή ορίζει, σε συμφωνία με τις αρμόδιες αρχές κάθε κράτους εταίρου, τις προτεραιότητες και τους λεπτομερείς στόχους για το ρόλο του TEMPUS III στην εθνική στρατηγική σχετικά με την οικονομική και κοινωνική μεταρρύθμιση, βάσει των στόχων του προγράμματος και των διατάξεων του παραρτήματος και σε συμφωνία κυρίως με:

α) τους γενικούς στόχους του προγράμματος Phare και τους γενικούς στόχους του προγράμματος Tacis, με ιδιαίτερη αναφορά στις τομεακές πτυχές του.

β) την πολιτική κάθε κράτους εταίρου όσον αφορά την οικονομική, κοινωνική και εκπαιδευτική μεταρρύθμιση.

γ) την ανάγκη να επιτευχθεί κατάλληλη ισορροπία μεταξύ των τομέων προτεραιότητας που έχουν επιλεγεί και των πόρων που χορηγούνται στο TEMPUS III.

4.2. Περίοδος που καλύπτεται από τη δράση

Ακαδημαϊκά έτη: από την 1η Ιουλίου 2000 έως την 30 Ιουνίου 2006.

4.3. Πληθυσμός τον οποίο αφορά η ενέργεια

Οι καθηγητές, οι υπεύθυνοι επιμόρφωσης, οι διοικητικοί υπάλληλοι των πανεπιστημίων και οι σπουδαστές της τριτοβάθμιας εκπαίδευσης (εκτίμηση: 10 εκατομμύρια), οι εθνικές και τοπικές διοικητικές υπηρεσίες.

5. ΚΑΤΑΤΑΞΗ ΤΩΝ ΔΑΠΑΝΩΝ

- Μη υποχρεωτικές δαπάνες

- Διαχωριζόμενες πιστώσεις

6. ΕΙΔΟΣ ΤΩΝ ΔΑΠΑΝΩΝ

Επιδότηση κατά 100%: σύμφωνα με τον ιδιαίτερο χαρακτήρα του προγράμματος (οικονομική ενίσχυση στις χώρες εταίρους της κεντρικής και ανατολικής Ευρώπης, στα νέα ανεξάρτητα κράτη και στη Μογγολία).

7. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

7.1. Τρόπος υπολογισμού του συνολικού κόστους της ενέργειας

Επειδή το TEMPUS χρηματοδοτείται από το συνολικό προϋπολογισμό που χορηγείται από την Ευρωπαϊκή Επιτροπή στις ενδιαφερόμενες χώρες εταίρους, οι χώρες αυτές αποφασίζουν για την κατανομή αυτού του συνολικού ποσού στις διάφορες ενέργειες που προβλέπουν.

Ανάλογα με τις δικαιούχους χώρες, το μέρος που χορηγείται για την αναδιάρθρωση της τριτοβάθμιας εκπαίδευσης μέσω του προγράμματος TEMPUS ήταν για τις περισσότερες χώρες μεταξύ 10% και 15% του συνόλου της ενίσχυσης.

Για το έτος 2000 προβλέπεται ποσό 1,5 εκατ. EUR για την εφαρμογή του TEMPUS στην Κροατία.

7.2. Κατανομή ανά στοιχείο της ενέργειας

Η διαθέσιμη οικονομική ενίσχυση στο πλαίσιο του TEMPUS κατανέμεται σε τρεις μεγάλες κατηγορίες:

- Τα κοινά ευρωπαϊκά σχέδια (ΚΕΣ) :

Χορηγείται οικονομική ενίσχυση για την ανάπτυξη κοινών ευρωπαϊκών σχεδίων (ΚΕΣ) που συνδέουν τα πανεπιστήμια ή/και τις επιχειρήσεις των χωρών της κεντρικής και ανατολικής Ευρώπης, των νέων ανεξάρτητων κρατών ή της Μογγολίας με εταίρους από την Ευρωπαϊκή Κοινότητα. Τα ΚΕΣ πρέπει να περιλαμβάνουν τουλάχιστον ένα πανεπιστήμιο από μια δικαιούχο χώρα και εταίρους σε δύο τουλάχιστον κράτη μέλη της Ευρωπαϊκής Κοινότητας από τους οποίους ο ένας πρέπει να είναι πανεπιστήμιο.

Οι ενισχύσεις μπορεί να χορηγηθούν για μεγάλο φάσμα δραστηριοτήτων, μεταξύ άλλων για:

i) κοινές ενέργειες στον τομέα της εκπαίδευσης και της κατάρτισης, που αποσκοπούν κυρίως στη δημιουργία νέων προγραμμάτων μαθημάτων, στην ανάπτυξη και τον αναμόρφωση των υφιστάμενων εκπαιδευτικών προγραμμάτων, στην ανάπτυξη των ικανοτήτων των πανεπιστημίων όσον αφορά τη συνεχή κατάρτιση και τον επαγγελματικό αναπροσανατολισμό, την οργάνωση εντατικών μαθημάτων μικρής διάρκειας, και την ανάπτυξη εκπαιδευτικών συστημάτων από απόσταση.

ii) μέτρα υπέρ της μεταρρύθμισης και της ανάπτυξης της τριτοβάθμιας εκπαίδευσης και των δυνατοτήτων της, κυρίως με την αναδιάρθρωση της διαχείρισης των ιδρυμάτων και των συστημάτων τριτοβάθμιας εκπαίδευσης, με τον εκσυγχρονισμό της υπάρχουσας υποδομής μέσω της απόκτησης του αναγκαίου εξοπλισμού για την εφαρμογή ενός κοινού ευρωπαϊκού σχεδίου και, ενδεχομένως, με την παροχή τεχνικής και οικονομικής υποστήριξης στις αρμόδιες αρχές.

iii) την προώθηση της συνεργασίας του πανεπιστημίου με τους κοινωνικοοικονομικούς παράγοντες, περιλαμβανομένης της βιομηχανίας, με κοινές ενέργειες.

iv) την ανάπτυξη της κινητικότητας των εκπαιδευτικών, του διοικητικού προσωπικού των πανεπιστημίων και των φοιτητών, στο πλαίσιο των κοινών ευρωπαϊκών σχεδίων.

v) τις δραστηριότητες που συμβάλλουν στην επιτυχία του κοινού ευρωπαϊκού σχεδίου στο οποίο συμμετέχουν δύο ή περισσότερες χώρες εταίροι.

Η οικονομική ενίσχυση παρέχεται υπό μορφή θεσμικής χορήγησης στην ένωση των οργανώσεων. Η μέση ενίσχυση που χορηγείται ανέρχεται στα 450 000 EUR ανά σχέδιο για διάρκεια 3 ετών.

- Τα μέτρα με διαρθρωτικό ή/και συμπληρωματικό χαρακτήρα

Μπορεί να χορηγηθεί οικονομική ενίσχυση για ορισμένα μέτρα με διαρθρωτικό ή/και συμπληρωματικό σκοπό (κυρίως τεχνική υποστήριξη, σεμινάρια, σπουδές). Σκοπός αυτών των μέτρων είναι να υποστηρίξουν το γενικό στόχο του προγράμματος που είναι η συμβολή στην ανάπτυξη και στην αναδιάρθρωση των συστημάτων ανώτατης εκπαίδευσης στις χώρες εταίρους.

- Οι ατομικές υποτροφίες

Η Ευρωπαϊκή Κοινότητα υποστηρίζει επίσης, εκτός από τα κοινά ευρωπαϊκά σχέδια, την χορήγηση ατομικών υποτροφιών στους εκπαιδευτικούς, υπευθύνους κατάρτισης, διοικητικούς υπαλλήλους πανεπιστημίων, ανώτατους υπαλλήλους υπουργείων, υπευθύνους διαχείρισης των εκπαιδευτικών συστημάτων και άλλους εμπειρογνώμονες στον τομέα της επιμόρφωσης, που προέρχονται από τις χώρες εταίρους ή από την Κοινότητα, για επισκέψεις με σκοπό την προώθηση της ποιότητας, την ανάπτυξη και την αναδιάρθρωση της τριτοβάθμιας εκπαίδευσης στις χώρες εταίρους.

- Τεχνική υποστήριξη

Σύμφωνα με τις διατάξεις του παραρτήματος της απόφασης του Συμβουλίου, θα χορηγηθεί στην Επιτροπή, βάσει συμβάσεως, τεχνική υποστήριξη σχετικά με τις επιχειρησιακές πτυχές της εφαρμογής του προγράμματος.

7.3. Ενδεικτική κατανομή των δαπανών ανά στοιχείο της ενέργειας

Οι δαπάνες των κοινών ευρωπαϊκών σχεδίων (που αποτελούν το 92% περίπου του συνολικού προϋπολογισμού που χορηγείται για τις ενέργειες TEMPUS) ταξινομούνται σε δύο κατηγορίες:

α) οι δαπάνες για τις διαρθρωτικές ενέργειες αποτελούν κατά μέσο όρο το 47% του συνολικού κόστους. Αυτό περιλαμβάνει:

- τις δαπάνες προσωπικού για τη διαχείριση και την ανάπτυξη του σχεδίου (το ανώτατο όριο έχει οριστεί στο 50% του συνολικού ποσού της ενέργειας μέχρι του ποσού των 50 000 EUR ετησίως).

- εξοπλισμό για τις χώρες.

- διάφορα έξοδα: αποστολές, μεταφράσεις, δημοσιεύσεις, εντατικά μαθήματα κλπ.

- γενικά έξοδα: ανώτατο όριο το 10% του συνολικού ποσού.

β) υποτροφίες κινητικότητας για τους εκπαιδευτικούς και τους φοιτητές.

Κατά μέσο όρο, οι εν λόγω υποτροφίες αποτελούν το 53% του συνολικού κόστους. Εκτιμάται ότι το 85% αυτού του ποσού προορίζεται για δικαιούχους από τις επιλέξιμες χώρες για περιόδους σπουδών ή κατάρτισης στα κράτη μέλη της Ευρωπαϊκής Κοινότητας.

7.4. Ενδεικτικό χρονοδιάγραμμα των πιστώσεων υποχρεώσεων/πιστώσεων πληρωμών

>ΘΕΣΗ ΠIΝΑΚΑ>

8. ΔΙΑΤΑΞΕΙΣ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Δημοσιονομικός έλεγχος: από τις υπηρεσίες της Επιτροπής όσον αφορά την κανονικότητα των δαπανών και την εφαρμογή του προϋπολογισμού.

Επιστημονικός και τεχνικός έλεγχος: από τις αρμόδιες υπηρεσίες της Επιτροπής με τη γνώμη της επιτροπής διαχείρισης του προγράμματος TEMPUS που συστάθηκε με την απόφαση του Συμβουλίου.

9. ΣΤΟΙΧΕΙΑ ΤΗΣ ΑΝΑΛΥΣΗΣ ΚΟΣΤΟΥΣ/ΑΠΟΤΕΛΕΣΜΑΤΙΚΟΤΗΤΑΣ

9.1. Ειδικοί στόχοι

Οι οικονομικές ενισχύσεις που χορηγούνται στο πλαίσιο του προγράμματος κατανέμονται σε τρεις μεγάλες κατηγορίες (βλέπε επίσης σημείο 7.2):

Κοινά ευρωπαϊκά σχέδια:

- Κοινές ενέργειες στον τομέα της εκπαίδευσης και της επιμόρφωσης, ενίσχυση της κινητικότητας του προσωπικού και των φοιτητών και ανάπτυξη της ικανότητας των πανεπιστημίων να πραγματοποιούν ενέργειες συνεργασίας που συνδέουν τα πανεπιστήμια ή/και τις επιχειρήσεις των δικαιούχων χωρών με ισοδύναμους εταίρους στις χώρες της Ευρωπαϊκής Κοινότητας.

Μέτρα διαρθρωτικού χαρακτήρα

- Σεμινάρια, μελέτες, τεχνική υποστήριξη και υποτροφίες με σκοπό την ενίσχυση των ικανοτήτων για τον καθορισμό και την υλοποίηση:

- στρατηγικού προγραμματισμού

- θεσμικής ανάπτυξης των ιδρυμάτων τριτοβάθμιας εκπαίδευσης στο επίπεδο του πανεπιστημίου ή της πανεπιστημιακής σχολής.

Ατομικές υποτροφίες

- Ενίσχυση της ατομικής κινητικότητας των εκπαιδευτικών, υπευθύνων κατάρτισης, διοικητικών υπαλλήλων πανεπιστημίων και άλλων εμπειρογνωμόνων στον τομέα της κατάρτισης. Αυτές οι επισκέψεις είναι δυνατόν να καλύπτουν τους ακόλουθους τομείς:

- την ανάπτυξη μαθημάτων και διδακτικού υλικού,

- την ανάπτυξη του ανθρώπινου δυναμικού, κυρίως με επαγγελματικό αναπροσανατολισμό και πρακτική εξάσκηση στη βιομηχανία,

- εκπαιδευτικές αποστολές,

- τις δραστηριότητες που αποσκοπούν στην υποστήριξη της ανάπτυξης της τριτοβάθμιας εκπαίδευσης.

- Ενίσχυση των ευρωπαϊκών ενώσεων για δημοσιεύσεις και άλλες δραστηριότητες πληροφόρησης, καθώς και για έρευνες, αναλύσεις και ελέγχους.

9.2. Αιτιολόγηση της ενέργειας

Το πρόγραμμα βασίζεται στην έννοια της παροχής εξωτερικής βοήθειας στα πανεπιστήμια των δικαιούχων χωρών μέσω συνεργασίας με τα κατάλληλα ιδρύματα-εταίρους της Ευρωπαϊκής Κοινότητας και εκτός αυτής (Ομάδα των 24, Μάλτα, Κύπρος και συνδεδεμένες χώρες της κεντρικής και ανατολικής Ευρώπης). Αυτή η προσέγγιση προωθεί ουσιαστικά, εκ μέρους των πανεπιστημίων της Ευρωπαϊκής Κοινότητας που συμμετέχουν, παράλληλη οικονομική δέσμευση η οποία δεν θα υπήρχε εάν τα κεφάλαια TEMPUS επενδύονταν απευθείας στις δικαιούχες χώρες. Επιπλέον, τα πανεπιστήμια της Ευρωπαϊκής Κοινότητας προσφέρουν όλες τις επαφές, την εμπειρία και το αναγκαίο υλικό για την ανάπτυξη των εκπαιδευτικών ικανοτήτων των πανεπιστημίων των δικαιούχων χωρών σύμφωνα με τα δικά τους ακαδημαϊκά προγράμματα.

Ύστερα από μεγάλη περίοδο απομόνωσης της πανεπιστημιακής ζωής των χωρών της Δυτικής Ευρώπης, αυτό το πρόγραμμα συνεργασίας που αποσκοπεί στη μεταμόρφωση της ανώτατης εκπαίδευσης είναι εξαιρετικά πολύτιμο για τις δικαιούχους χώρες. Θα ήταν αδύνατον να χρηματοδοτήσουν οι ίδιες τέτοιου είδους δραστηριότητες μεταμόρφωσης κατά τη διάρκεια της περιόδου που καλύπτει το πρόγραμμα.

9.2.1. Κόστος της ενέργειας

α) Εθνικά σχέδια

Ο προϋπολογισμός που θα δοθεί στο TEMPUS από τα προγράμματα Phare, για τις μη συνδεδεμένες χώρες της κεντρικής και ανατολικής Ευρώπης, και Tacis, για τα νέα ανεξάρτητα κράτη και τη Μογγολία, θα καθορίζεται ετησίως από τις ίδιες τις δικαιούχους χώρες στο γενικό πλαίσιο των διαθέσιμων πιστώσεων.

β) Τεχνική υποστήριξη στην Επιτροπή

Το ποσό που χορηγείται στην Επιτροπή για την τεχνική υποστήριξη θα καλύψει όλες τις επιχειρησιακές δραστηριότητες που συνδέονται με την εφαρμογή του προγράμματος TEMPUS III (έξοδα δημοσιεύσεων, οργάνωση των συνεδριάσεων, σεμινάρια, διασκέψεις, επισκέψεις παρακολούθησης, ελέγχου κλπ.).

9.2.2 Άλλα παράγωγα αποτελέσματα

Το πρόγραμμα ΤEMPUS είναι ουσιαστικά μια ενέργεια που αποσκοπεί στην ανάπτυξη της πανεπιστημιακής εκπαίδευσης. Ωστόσο, το πρόγραμμα έχει σημαντικό αντίκτυπο σε άλλου είδους πανεπιστημιακές δραστηριότητες. Από το TEMPUS επωφελούνται σημαντικά όχι μόνο οι ερευνητικές δραστηριότητες αλλά επηρεάζει επίσης την ανάπτυξη νέων εκπαιδευτικών δομών και νέων συστημάτων πανεπιστημιακής ειδίκευσης και αναγνώρισης ειδικοτήτων.

Η αξιολόγηση του προγράμματος έδειξε επίσης ότι ωφελεί σημαντικά τα ενδιαφερόμενα ιδρύματα στα κράτη μέλη, ιδίως τον εκσυγχρονισμό των δικών τους προγραμμάτων μαθημάτων.

Το σαφώς ανώτερο επίπεδο αμοιβαίας κατανόησης που δημιουργήθηκε μεταξύ των χωρών εταίρων και της Ευρωπαϊκής Επιτροπής αποτελεί σταθερή βάση για νέες συμβάσεις και ευκαιρίες συνεργασίας, ιδίως όσον αφορά τους οικονομικούς όρους.

9.2.3. Πολλαπλασιαστικά αποτελέσματα

Ο προϋπολογισμός TEMPUS μπορεί να καλύψει το 100% του κόστους των σχεδίων που συμμετέχουν. Ωστόσο, πολλοί παράγοντες έχουν ήδη συμβάλει στην προώθηση της χρηματοδότησης κοινών ευρωπαϊκών σχεδίων, ειδικότερα:

- το γεγονός ότι τα πανεπιστήμια της Ευρωπαϊκής Κοινότητας δεν ζητούν, σε πολυάριθμες περιπτώσεις, ούτε την επιστροφή των εξόδων υποδομής ούτε μερικές φορές το σύνολο των εξόδων προσωπικού.

- το υψηλό ποσοστό απόρριψης που οφείλεται στην έλλειψη επαρκών κεφαλαίων οδήγησε τα πανεπιστήμια να υποβάλουν προτάσεις συγχρηματοδότησης που φανερώνουν τη μεγάλη προσήλωση των συμμετεχόντων ιδρυμάτων στους σκοπούς του προγράμματος.

- η συμμετοχή των χωρών της Ομάδας των 24 εκτός της Ευρωπαϊκής Κοινότητας δημιουργεί εξ ορισμού νέες πηγές χρηματοδότησης, καθόσον οι χώρες αυτές καλύπτουν το 100% των εξόδων που συνεπάγεται η συμμετοχή τους.

9.3. Παρακολούθηση και αξιολόγηση της ενέργειας

9.3.1. Επιλεγμένοι δείκτες απόδοσης

Οι δείκτες απόδοσης που χρησιμοποιούνται για την αξιολόγηση είναι οι παράμετροι που χρησιμοποιήθηκαν για τον ορισμό κάθε Κοινού Ευρωπαϊκού Σχεδίου (ΚΕΣ). Επιπλέον, προστέθηκαν ειδικοί δείκτες ώστε να ικανοποιούνται οι σε μεγάλο βαθμό μεταβαλλόμενες συνθήκες υπό τις οποίες υλοποιούνται τα ΚΕΣ σε κάθε χώρα εταίρο.

9.3.2. Προβλεπόμενη μέθοδος και περιοδικότητα της αξιολόγησης

Το ΤEMPUS αξιολογήθηκε πολλές φορές::

- η ενδιάμεση έκθεση του TEMPUS I (που βασίστηκε σε εξωτερική αξιολόγηση) διαβιβάστηκε στα κοινοτικά όργανα το Φεβρουάριο του 1993 (έγγρ. COM(93)29 τελικό).

- η τελική έκθεση του ΤEMPUS I, που βασίστηκε επίσης σε εξωτερική αξιολόγηση, διαβιβάστηκε το Σεπτέμβριο του 1996 (έγγρ. COM(96)428 τελικό).

- η ενδιάμεση έκθεση του TEMPUS II, που βασίστηκε όσον αφορά το Phare σε εξωτερική αξιολόγηση και όσον αφορά το Tacis στις έρευνες που πραγματοποιήθηκαν από την Επιτροπή, διαβιβάστηκε το Μάιο του 1996 (έγγρ. COM(96)197 τελικό).

- η ενδιάμεση έκθεση αξιολόγησης του TEMPUS II α διαβιβάστηκε τον Ιούλιο του 1998 (έγγρ. COM (1998) 379 τελικό).

Επιπλέον, ο έλεγχος του προγράμματος αποτελεί ολοκληρωμένη και συνεχή διαδικασία που περιλαμβάνει συμβατικές υποχρεώσεις για την υποβολή έκθεσης εκ μέρους των συμβαλλομένων, επιτόπου επισκέψεις, ορισμένες διασκέψεις και σεμινάρια σχετικά με ειδικά θέματα της εφαρμογής του προγράμματος TEMPUS.

Αφετέρου, το σχέδιο απόφασης προτείνει την υποβολή στο Συμβούλιο, πριν από τις 30 Απριλίου 2004, ενδιάμεσης έκθεσης αξιολόγησης του προγράμματος TEMPUS III.

10. ΔΙΟΙΚΗΤΙΚΕΣ ΔΑΠΑΝΕΣ

Η παρούσα πρόταση δεν έχει επίπτωση στον αριθμό θέσεων απασχόλησης που χορηγήθηκαν για την εφαρμογή του προγράμματος. Οι πιστώσεις θα προέρχονται από τον υφιστάμενο προϋπολογισμό της ΓΔ EAC.